Coneixem la història de la Mariona, vitivinicultora de l'Espluga de Francolí (Conca de Barberà)
Propietària del celler Rendé-Masdéu, la Mariona ha dedicat moltes hores a fer que aquest petit negoci familiar vagi creixent dia a dia i segueixi fent un vi de qualitat.
Tot i que els seus avis ja tenien vinya plantada, el negoci del celler el van iniciar el seu pare i el seu oncle.
La seva passió per la feina ha fet que la Mariona segueixi la tradició familiar juntament amb el seu marit.
El fet que sigui autònoma i tingui un negoci amb família implica que la seva feina dins d'aquest sigui molt diversa.
Malgrat que la Mariona es dediqui més a la part comercial i social del celler, també ha de fer altres tasques com veremar, embotellar i etiquetar.
"Com que l'empresa és petita tots hem de col·laborar en totes les tasques".
I és que totes les funcions dins del negoci les duen a terme ells mateixos.
Allò que més li agrada a la Mariona, però, és el tracte amb les persones quan aquestes van a visitar el celler i compren directament els seus productes a la seva botiga.
Les tasques més dures del negoci són les feines de camp.
"El veremar és dur perquè quan portes més de 8 hores recollint el raïm arran de terra doncs l'esquena i el cos ho noten.
És una feina pesada, però molt gratificant".
Portar un negoci propi significa treballar moltes hores tots els dies de la setmana.
La Mariona no té festa cap dia de la setmana, ja que els dissabtes i diumenges treballa per tal d'oferir visites al celler i la venda directa a la seva botiga.
"Quan teníem els fills petits, era molt sacrificat, perquè notàvem que estàvem poc amb ells i fèiem moltes més hores del normal".
Amb 46 i 51 anys, respectivament, la Mariona i el seu marit tenen el negoci ben arrelat i consolidat.
A més, veuen un interès de continuar-lo per part dels fills i la seva feina de futur és ensenyar-los-hi de primera mà tal i com van fer els seus pares amb ells.
"Portar un negoci propi significa treballar moltes hores tots els dies de la setmana".
L'Espluga de Francolí (Conca de Barberà)
"Un projecte que estem duent a terme ara és ajudar a la difusió de la denominació d'origen de la Conca de Barberà".
El celler de la Mariona té el certificat d'aquesta denominació d'origen (DO) i de cultiu ecològic.
Per ella, això és un punt de valor al seu producte i fa que cada cop més gent s'interessi per ells i per aquesta denominació.
"A la Conca de Barberà hi ha molts petits cellers que estan fent una bona feina i uns vins molt bons amb un cultiu ecològic i de proximitat".
Aquests petits cellers modernistes, coneguts com 'les catedrals del vi', constitueixen el patrimoni cultural de la Conca de Barberà.
La comarca, envoltada de muntanyes i travessada pel riu Francolí, gaudeix d'un microclima mediterrani amb influència continental que provoca diferències de temperatura entre el dia i la nit.
Aquestes característiques s'ajunten per dotar la Conca de Barberà d'unes òptimes condicions per al conreu de vinya.
La qualitat més rellevant dels vins d'aquesta comarca és la frescor.
Els rosats, elaborats amb la varietat autòctona Trepat, donen personalitat aquesta zona.
Els negres, fets amb garnatxa negra, són sedosos i suaus.
I finalment, els blancs, amb chardonnay i amb les varietats macabeu i parellada, són uns vins consistents i lleugers.
Amb El Follet rosat, l'Insòlit escumós negre i el Nimfa blanc, la Mariona i vol seguir fent vins de bona qualitat, exportar i donar-se a conèixer més: "Senzillament fer una bona feina i que la gent quedi contenta amb el nostre producte".